Dôvodová správa

A. Všeobecná časť

Ministerstvo cestovného ruchu a športu Slovenskej republiky predkladá návrh zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (ďalej len „návrh zákona“) na základe úlohy                  na mesiac december z Plánu legislatívnych úloh vlády Slovenskej republiky na rok 2025.


Návrhom zákona sa spresňuje vymedzenie významných súťaží a dopĺňa sa povinnosť národných športových zväzov poskytovať informácie o športovej infraštruktúre, ktorú nielen využívajú, ale aj vlastnia. 

Významná časť návrhu zákona sa týka údajov zapisovaných do registra fyzických osôb v športe a registra právnických osôb v športe. Spresňuje sa rozsah zapisovaných údajov                a podmienky ich zapisovania vrátane údajov potrebných na overenie bezúhonnosti športových odborníkov vykonávajúcich činnosť v športe mládeže. Pri právnických osobách sa oddeľujú údaje zapisované o každej právnickej osobe v športe od ďalších údajov zapisovaných o právnickej osobe, ktorá je športovou organizáciou.

Podstatnou súčasťou návrhu zákona sú zmeny v oblasti dopingových ustanovení, ktoré reagujú na požiadavky nových medzinárodných pravidiel podľa Svetového antidopingového kódexu 2027. Rozširujú sa podmienky členstva v komisiách pre konanie vo veci dopingu a upravuje sa dôvod zániku výkonu funkcie člena a náhradníka komisie súvisiaci so splnením podmienok nezávislosti, upravujú sa podmienky účasti verejnosti na rokovaní komisie pre konanie vo veci dopingu a rozširuje sa okruh osôb oprávnených podať odvolanie. Spresňujú sa tiež postupy oznamovania rozhodnutí vo veciach dopingu.

Návrhom zákona sa dopĺňajú správne delikty a priestupky o skutkové podstaty súvisiace s neplnením povinností na základe podnetov hlavného kontrolóra športu, čím sa zabezpečí vyššia efektívnosť a vykonateľnosť kontrol. Spresňuje sa aj povinnosť preukazovania bezúhonnosti vo vzťahu k správnym deliktom a priestupkom.

Cieľom návrhu zákona je aj úprava zákona o športe v nadväznosti na potreby aplikačnej praxe a skúsenosti národných športových zväzov tak, aby sa zákon celkovo zjednodušil a aby sa zlepšila jeho prehľadnosť a zrozumiteľnosť.

Návrh zákona nebude mať vplyv na rozpočet verejnej správy. Návrh zákona bude mať pozitívny vplyv na podnikateľské prostredie. Návrh zákona nebude mať vplyv na rozpočet verejnej správy, vplyvy na limit verejných výdavkov, na životné prostredie, na informatizáciu spoločnosti, na manželstvo, rodičovstvo a rodinu, na služby verejnej správy pre občana a ani sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. 

Návrh zákona nie je predmetom vnútrokomunitárneho pripomienkového konania.




 B. Osobitná časť 

K bodu 1 [§ 3 písm. h) tretí bod]
Navrhovanou úpravou sa dopĺňa a spresňuje vymedzenie významných súťaží. Doterajšia právna úprava bola neúplná, pretože nezahŕňala výslovne všetky relevantné formy významných súťaží, ktoré sú v praxi bežné. V predmetnom ustanovení sa tak okrem doteraz uvádzaných súťaží uvádza ako významná súťaž aj európsky pohár, čím dochádza k precizovaniu textu a vytvára sa tak komplexnejší zákonný rámec pre významné súťaženie slovenských športovcov. 

K bodu 2 [§ 16 ods. 2 písm. n)]
Dopĺňa sa povinnosť pre národné športové zväzy poskytnúť ministerstvu športu na základe  žiadosti informácie nielen o stave športovej infraštruktúry, ktorú národný športový zväz alebo jeho členovia využívajú, ale aj ktorú majú vo vlastníctve. Účelom je získať komplexné informácie o športovej infraštruktúre na území Slovenskej republiky, ktoré možno ďalej využiť na prípravu koncepcie rozvoja športovej infraštruktúry.

K bodu 3 [§ 24 ods. 1 a § 59a ods. 1 písm. b)]
Navrhovanou úpravou dochádza k spresneniu terminológie tak, aby zodpovedala aktuálnemu vymedzeniu oblastí športu v zákone. Cieľom je jednoznačne zadefinovať oblasti, o ktoré ide napríklad vo vzťahu k vymedzeniu pôsobnosti národných športových organizácií,  čím sa odstraňuje neurčitý odkaz na „inú oblasť športu“, ktorý mohol v praxi spôsobovať výkladové nejasnosti.

K bodu 4 [§ 49a ods. 3]
Mení sa časové obmedzenie trvania zmluvy o výkone činnosti športového odborníka na 24 mesiacov. Uvedená zmena vyplynula z požiadavky športového hnutia a  aplikačnej praxe. Umožní stabilnejšie a kontinuálnejšie zabezpečenie činnosti športových odborníkov počas dlhšieho obdobia, pričom zároveň zníži administratívnu záťaž spojenú s opakovaným uzatváraním zmlúv v krátkych časových intervaloch.

K bodu 5 [§ 58]
Do ustanovenia upravujúceho kompetencie ministerstva športu sa dopĺňa nová kompetencia, ktorou je uznávanie odbornej kvalifikácie vo vzťahu k športovým odborníkom, ktorí nie sú príslušní k žiadnemu národnému športovému zväzu. Cieľom navrhovanej úpravy je odstrániť nedostatok aplikačnej praxe a vytvoriť týmto športovým odborníkom cestu na uznanie ich odbornej kvalifikácie, a tým aj na výkon činnosti športového odborníka na území Slovenskej republiky.

K bodu 6 [§ 61 ods. 3]
Ide o legislatívno-technickú úpravu textu ustanovenia bez vecnej zmeny jeho obsahu.



K bodu 7 [§ 66 ods. 7]
Ide o legislatívno-technické zosúladenie vnútorného odkazu v nadväznosti na nové členenie údajov zapisovaných do registra právnických osôb v športe podľa § 81 ods. 1 a 2.

K bodu 8 [§ 80 ods. 2 písm. c)]
Spresňuje sa údaj o identifikačnom čísle organizácie zapisovaný pri fyzickej osobe tak, aby bolo zrejmé, že tento údaj sa zapisuje len v prípade, ak bol fyzickej osobe pridelený.

K bodu 9 [§ 80 ods. 2 písm. q)]
Spresňuje sa rozsah údajov zapisovaných do registra fyzických osôb v športe tak, aby sa údaj podľa predmetného ustanovenia zapisoval len v prípade aktívneho športovca. Cieľom je viazať evidenciu tohto údaja iba na osoby, pri ktorých je vzhľadom na ich aktuálnu športovú činnosť relevantný.

K bodu 10 [§ 80 ods. 2 písm. r)]
Spresňuje sa údaj o označení fyzickej osoby v zdrojovej evidencii športovej organizácie. Nové znenie jednoznačne ustanovuje, že do registra sa zapisuje označenie, pod ktorým je fyzická osoba vedená v príslušnej zdrojovej evidencii.


K bodu 11 [§ 80 ods. 6 písm. f)]
Spresňuje sa rozsah údajov zapisovaných do registra fyzických osôb v športe súvisiacich s overením bezúhonnosti športového odborníka. Okrem doteraz zapisovaného údaju o overení bezúhonnosti sa navrhuje rozšírenie o zapisovanie údajov potrebných na jej overenie, ak ide o športového odborníka vykonávajúceho činnosť v športe mládeže, čím sa právna úprava zosúlaďuje s rozsahom povinnosti podľa § 7 ods. 4.

K bodu 12 [§ 80 ods. 9]
Navrhovanou úpravou dochádza k zmene subjektu zabezpečujúceho zápis vybraných údajov do registra fyzických osôb v športe. Údaje podľa § 80 ods. 2 a ods. 6 písm. a) až f) bude na základe žiadosti fyzickej osoby zapisovať športová organizácia, ktorá jej poskytla vzdelanie podľa § 83 až 85. Cieľom je, aby zápis zabezpečoval subjekt, ktorý príslušnými údajmi disponuje z titulu poskytnutého vzdelávania, a aby sa zefektívnila aktualizácia údajov v registri.

K bodom 13 až 17 [§ 81]
Navrhovanou úpravou sa systematicky utrieďuje rozsah údajov zapisovaných do registra právnických osôb v športe. V § 81 ods. 1 sa ustanovujú údaje zapisované o každej právnickej osobe v športe. Ide najmä o základné identifikačné a kontaktné údaje, údaj o jedinečnom identifikátore osoby, ak právnická osoba nemá pridelené identifikačné číslo organizácie, údaje o bankovom účte pri použití prostriedkov zo štátneho rozpočtu, údaje o štatutárnom orgáne a kontrolórovi a údaj o spôsobilosti prijímateľa verejných prostriedkov. Nový odsek 2 následne ustanovuje ďalšie údaje zapisované osobitne o právnickej osobe, ktorá je športovou organizáciou, vrátane druhu športovej organizácie, vykonávanej športovej činnosti alebo športu, údajov o osobitnom bankovom účte na príjem a použitie sponzorského, zoznamu osôb s príslušnosťou k športovej organizácii a údajov o príslušnosti k iným športovým organizáciám. Ostatné zmeny v týchto novelizačných bodoch súvisia s prečíslovaním odsekov a zosúladením vnútorných odkazov s novou systematikou členenia § 81.

K bodu 18 [§ 82 ods. 1]
Navrhovanou úpravou sa zosúlaďuje vnútorný odkaz na údaje vedené v informačnom systéme športu v súvislosti s úpravami v § 80 a s novým členením § 81 a s tým súvisiacim vymedzením údajov, ktoré nebudú podliehať zverejňovaniu v rámci informačného systému športu. Výslovne sa zohľadňujú údaje potrebné na overenie bezúhonnosti športového odborníka vykonávajúceho činnosť športového odborníka v športe mládeže, ktoré nebudú podliehať zverejňovaniu. 

K bodu 19 [§ 86 ods. 4 písm. h)]
Návrhom zákona sa spresňuje ustanovenie o oznamovaní rozhodnutí vo veciach dopingu. Nové znenie jednoznačne ustanovuje, že rozhodnutie vo veci dopingu sa oznamuje nielen priamym účastníkom konania, ale aj osobám oprávneným podať odvolanie proti tomuto rozhodnutiu. Cieľom zmeny je zabezpečiť, aby všetky dotknuté osoby boli včas informované o výsledku dopingového konania a mohli efektívne uplatniť svoje procesné práva.

K bodom 20 a 21 [§ 92 ods. 3 a 5 ]
Návrhom zákona sa upravuje sa podmienka nezávislosti člena komisie pre konanie vo veci dopingu tak, že sa viaže na pravidlá agentúry prijaté podľa § 87 ods. 1. Na túto podmienku sa nadväzne viaže aj zánik výkonu funkcie člena komisie, ak ju prestane spĺňať. Úprava zabezpečuje vecné prepojenie zákonnej úpravy s pravidlami agentúry upravujúcimi požiadavky na nezávislosť rozhodovacieho orgánu. 

K bodom 22 a 23 [§ 93 ods. 7 až 10]
Návrhom zákona sa komplexne upravuje otázka podmienky účasti verejnosti na rokovaní Komisie pre konanie vo veci dopingu  v súlade s požiadavkami Svetového antidopingového kódexu 2027. Základným pravidlom je neverejnosť rokovania, avšak zavádza sa možnosť konania verejného rokovania na žiadosť účastníka konania alebo agentúry, podanú najneskôr päť pracovných dní pred termínom rokovania.
Nová úprava podrobne stanovuje podmienky, za ktorých komisia môže žiadosť o verejné rokovanie zamietnuť alebo verejnosť z rokovania vylúčiť – napríklad ak by verejné rokovanie mohlo ohroziť mravnosť, verejný poriadok, bezpečnosť účastníkov konania, záujmy maloletých, ochranu súkromia, záujem spravodlivosti, alebo ak sa rokovanie týka výlučne právneho posúdenia veci. Zamietnutie žiadosti o verejné rokovanie musí byť náležite odôvodnené v zápisnici. 

K bodu 24 a 25 [§ 93 ods. 13 a 15]
Navrhovaná úprava spresňuje a legislatívno-technicky precizuje doterajšie znenie ustanovenia § 93 ods. 15. Cieľom zmeny je jednoznačné definovanie okruhu subjektov oprávnených podať opravný prostriedok, ktorými sú po novom explicitne účastník konania a ďalšie oprávnené osoby podľa pravidiel agentúry. Zároveň sa všeobecný pojem „opravný prostriedok“ nahrádza presnejším termínom „odvolanie“, čím sa text zosúlaďuje s terminológiou pravidiel agentúry a zvyšuje sa právna istota pri aplikácii tohto ustanovenia v praxi. S touto úpravou súvisí aj navrhovaná zmena v § 93 ods. 13.

K bodom 26 až 33 [§ 95 a 96]
S cieľom zabezpečiť vyššiu efektívnosť a vykonateľnosť kontrol vykonávaných hlavným kontrolórom športu sa do ustanovení upravujúcich správne delikty a priestupky dopĺňajú  skutkové podstaty správnych deliktov a priestupkov o prípady, keď športové organizácie, osoby s príslušnosťou k športovej organizácii alebo iné právnické osoby, fyzické osoby – podnikatelia a fyzické osoby, na základe vykonanej kontroly hlavným kontrolórom športu podľa § 61 ods. 1 v spojení s § 61 ods. 3 nezabezpečia na základe podnetu hlavného kontrolóra športu odstránenie zisteného nedostatku spôsobom podľa § 61 ods. 3,                          a to splnením porušenej povinnosti, odstránením  následku alebo vykonaním iného nápravného opatrenia.
Zároveň sa spresňujú skutkové podstaty súvisiace s preukazovaním bezúhonnosti, pričom správnym deliktom a priestupkom zo strany športových odborníkov bude aj  neposkytnutie údajov ministerstvu športu potrebných na vyžiadanie výpisu z registra trestov, ak ide o športového odborníka vykonávajúceho činnosť športového odborníka v športe mládeže.  
V súvislosti s doplnením niektorých nových skutkových podstát správnych deliktov                 a priestupkov aj formou doplnenia nových ustanovení v rámci § 95 ods. 1, § 96 ods. 1 a § 96 ods. 3, určuje sa súčasne aj výška pokuty za tieto  správne delikty podľa § 95 ods. 5 a za priestupky podľa § 96 ods. 7 zákona o športe.

K bodu 34 [§ 99 ods. 7]
Zavádza sa povinnosť právnickej osoby doručovať písomnosti podľa zákona o športe ministerstvu výlučne elektronicky podľa zákona č. 305/2013 Z. z. v znení neskorších predpisov, ak zákon o športe neustanovuje inak. Cieľom je zjednotiť spôsob doručovania písomností právnickými osobami ministerstvu a podporiť tým elektronizáciu administratívnych postupov.

K bodu  35 [§ 101 ods. 1]
Ide o úpravu vo vzťahu k správnemu poriadku, ktorou dochádza k zúženiu jeho použitia na konania podľa zákona o športe. Správny poriadok ako všeobecný predpis o správnom konaní sa bude vzťahovať len na konania podľa § 95 a 97 zákona o športe, t. j. na konania o uložení sankcií  za správne delikty alebo priestupky.

K bodu  36 [§ 106j]
Ustanovenie upravuje povinnosť národných športových zväzov zosúladiť svoje stanovy          a vnútorné predpisy s novou právnou úpravou najneskôr do 31. decembra 2027, čím im bude poskytnuté dostatočné prechodné obdobie na prípravu a implementáciu potrebných zmien.


K čl. II
Účinnosť návrhu zákona sa navrhuje od 1. apríla 2027.


